Димчо Дебелянов
На лунния блясък вълните…

chitanka.info

На лунния блясък вълните

заливат безлюдния път.

Край него под бреме превити

върбите стърчат.

Лъх ведър нивята заспали

облъхва след огнений зной.

То сякаш рой ангели бяли

разливат покой.

Звезда към звездата полита

от свода пустинно-дълбок.

Далече ридае и глъхне

планински поток.

И в блянове смътни увлечен,

аз плувам с безсилни лъчи,

и милват ме в спомен далечен

две тихи очи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.